62024CJ0811
PRESUDA SUDA (deveto vijeće)
23. travnja 2026. (
*1
)
„Zahtjev za prethodnu odluku – De minimis potpore – Uredba (EU) br. 1407/2013 – Uredba (EU) br. 1408/2013 – Uredba (EU) br. 717/2014 – Područje primjene svake od njih – Uredba (EU) br. 1379/2013 – Sektor ribarstva i akvakulture – Zajedničko uređenje tržištâ – Poduzetnici koji posluju u proizvodnji, preradi i stavljanju na tržište proizvoda ribarstva i akvakulture – Maloprodaja – Nacionalni propis kojim se predviđa dodjela de minimis potpora u korist poduzetnika koji se nalaze na područjima pogođenima potresima”
U predmetu C‑811/24,
povodom zahtjeva za prethodnu odluku na temelju članka 267. UFEU‑a, koji je uputio Consiglio di Stato (Državno vijeće, Italija), odlukom od 22. studenoga 2024., koju je Sud zaprimio 26. studenoga 2024., u postupku
Pescheria Il Granchio Blu di JC
protiv
Ministero delle Imprese e del Made in Italy,
SUD (deveto vijeće),
u sastavu: M. Condinanzi, predsjednik vijeća, R. Frendo i A. Kornezov (izvjestitelj), suci,
nezavisni odvjetnik: D. Spielmann,
tajnik: A. Calot Escobar,
uzimajući u obzir pisani dio postupka,
uzimajući u obzir očitovanja koja su podnijeli:
–
za Pescheria Il Granchio Blu di JC, L. Filipponi i P. Lori, avvocati,
–
za talijansku vladu, S. Fiorentino, u svojstvu agenta, uz asistenciju P. Passolunghija, procuratore dello Stato, i L. Vignato, avvocata dello Stato,
–
za Europsku komisiju, V. Bottka, C. Calvo Langdon i C. Molinari, u svojstvu agenata,
odlučivši, nakon što je saslušao nezavisnog odvjetnika, da u predmetu odluči bez mišljenja,
donosi sljedeću
Presudu
1
Zahtjev za prethodnu odluku odnosi se na tumačenje članka 2. stavka 1. točke (c) Uredbe Komisije (EU) br. 717/2014 od 27. lipnja 2014. o primjeni članaka 107. i 108. Ugovora o funkcioniranju Europske unije na de minimis potpore u sektoru ribarstva i akvakulture (SL 2014., L 190, str. 45.) te članka 5. točaka (d) i (g) Uredbe (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 1184/2006 i (EZ) br. 1224/2009 i stavljanju izvan snage Uredbe Vijeća (EZ) br. 104/2000 (SL 2013., L 354, str. 1.).
2
Zahtjev je upućen u okviru spora između društva Pescheria Il Granchio Blu di JC (u daljnjem tekstu: društvo Granchio Blu) i Ministera delle Imprese e del Made in Italy (Ministarstvo za poduzetnike i Made in Italy, Italija) u vezi sa zakonitošću dviju uredbi kojima je to ministarstvo ukinulo porezne olakšice koje je prethodno bilo priznalo društvu Granchio Blu.
Pravni okvir
Pravo Unije
Uredba br. 1379/2013
3
U uvodnoj izjavi 29. Uredbe br. 1379/2013 navodi se:
„Budući da cilj ove Uredbe, to jest uspostavu zajedničkog uređenja tržišta proizvodima ribarstva i akvakulture, države članice ne mogu dostatno ostvariti zbog zajedničke prirode tržišta proizvodima ribarstva i akvakulture, nego se zbog opsega i učinaka te potrebe za zajedničkim djelovanjem može na bolji način ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.”
4
Članak 1. te uredbe, naslovljen „Predmet”, u stavku 1. određuje:
„Ovim se uspostavlja zajedničko uređenje tržišta proizvodima ribarstva i akvakulture, (ZUT).”
5
U članku 5. navedene uredbe, naslovljenom „Definicije”, određuje se:
„[…] Također se primjenjuju ove definicije:
[…]
(d)
‚sektor ribarstva i akvakulture’ znači sektor gospodarstva […] koji obuhvaća sve aktivnosti proizvodnje, prerade i trženja proizvoda ribarstva ili akvakulture;
(e)
‚osigurati dostupnost na tržištu’ znači svaka opskrba proizvodom ribarstva ili akvakulture za distribuciju, potrošnju ili upotrebu na tržištu Unije u okviru komercijalne aktivnosti, bilo uz plaćanje ili besplatno;
(f)
‚stavljanje na tržište’ znači prvo stavljanje nekog proizvoda ribarstva ili akvakulture na tržište Unije[;]
(g)
‚maloprodaja’ znači postupanje i/ili prerada hrane i njezino skladištenje na prodajnom mjestu ili mjestu isporuke krajnjem potrošaču, uključujući terminale za distribuciju, ugostiteljske djelatnosti, tvorničke menze, ugostiteljsku opskrbu ustanova, restorane i ostale slične objekte za pripremu i posluživanje hrane, trgovine, distribucijske centre samoposluga i prodajna mjesta veleprodaje;
[…]”
6
U članku 46. Uredbe br. 1379/2013, naslovljenom „Stavljanje izvan snage”, predviđa se:
„Uredba (EZ) br. 104/2000 se ovime stavlja izvan snage. Međutim, članak 4. se primjenjuje do 12. prosinca 2014.
Upućivanja na uredbu stavljenu izvan snage smatraju se upućivanjima na ovu Uredbu i čitaju se u skladu s korelacijskom tablicom u Prilogu IV.”
Uredba (EU) br. 1407/2013
7
U uvodnoj izjavi 6. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. [UFEU‑a] na de minimis potpore (SL 2013., L 352, str. 1.) navodi se:
„S obzirom na posebna pravila koja se primjenjuju u sektorima primarne proizvodnje poljoprivrednih proizvoda, ribarstva i akvakulture te na rizik da bi iznosi potpore koji su ispod gornje granice utvrđene ovom Uredbom svejedno mogli ispunjavati kriterije iz članka 107. stavka 1. Ugovora, ova se Uredba ne bi trebala primjenjivati na te sektore.”
8
Članak 1. te uredbe, naslovljen „Područje primjene”, u stavku 1. točkama (a) i (b) određuje:
„Ova se Uredba primjenjuje na potpore koje se dodjeljuju poduzetnicima u svim sektorima, osim na:
(a)
potpore koje se dodjeljuju poduzetnicima koji djeluju u sektorima ribarstva i akvakulture, kako je obuhvaćeno Uredbom [Vijeća] (EZ) br. 104/2000 [od 17. prosinca 1999. o zajedničkom uređenju tržišta proizvodima ribarstva i akvakulture (SL 2000., L 17, str. 22.) (SL, posebno izdanje na hrvatskom jeziku, poglavlje 4., svezak 3., str. 7.)];
(b)
potpore koje se dodjeljuju poduzetnicima koji djeluju u primarnoj proizvodnji poljoprivrednih proizvoda”.
Uredba (EU) br. 1408/2013
9
Članak 1. Uredbe Komisije (EU) br. 1408/2013 od 18. prosinca 2013. o primjeni članaka 107. i 108. [UFEU‑a] na potpore de minimis u poljoprivrednom sektoru (SL 2013., L 352, str. 9.), naslovljen „Područje primjene”, u stavku 1. glasi kako slijedi:
„Ova se Uredba primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:
(a)
potpora čiji je iznos određen na temelju cijene ili količine proizvoda stavljenih na tržište;
(b)
potpora za djelatnosti povezane s izvozom prema trećim zemljama ili državama članicama, odnosno potpora koje su u izravnoj vezi s izvezenim količinama, uspostavom i djelovanjem distribucijske mreže ili drugim tekućim izdacima koji su povezani s izvoznom djelatnošću;
(c)
potpora koje se uvjetuju uporabom domaćih proizvoda umjesto uvoznih.”
Uredba br. 717/2014
10
Članak 1. Uredbe br. 717/2014, naslovljen „Područje primjene”, u stavku 1. određuje:
„Ova se Uredba primjenjuje na potpore dodijeljene poduzetnicima u sektoru ribarstva i akvakulture, uz iznimku:
(a)
potpora čiji je iznos određen na temelju cijene ili količine kupljenih proizvoda ili proizvoda stavljenih na tržište;
(b)
potpora za djelatnosti usmjerene izvozu u treće zemlje ili države članice, odnosno potpora koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću;
(c)
potpora koje se uvjetuju uporabom domaćih proizvoda umjesto uvezenih;
(d)
potpora za kupnju ribarskih plovila;
(e)
potpora za modernizaciju ili zamjenu glavnih ili pomoćnih motora ribarskih plovila;
(f)
potpora za djelatnosti kojima se povećava ribolovni kapacitet plovila ili za opremu kojom se povećava sposobnost plovila za pronalaženje ribe;
(g)
potpora za gradnju novih ribarskih plovila ili uvoz ribarskih plovila;
(h)
potpora za privremenu ili trajnu obustavu ribolovnih aktivnosti, osim ako je izričito predviđeno Uredbom (EU) br. 508/2014 [Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006, (EZ) br. 791/2007 i Uredbe (EU) br. 1255/2011 Europskog parlamenta i Vijeća (SL 2014., L 149, str. 1. i ispravak SL 2017., L 88, str. 22.)];
(i)
potpora za istraživački ribolov;
(j)
potpora za prijenos vlasništva nad poduzećem;
(k)
potpora za izravno poribljavanje, osim ako je pravnim aktom [Europske] [u]nije to izričito predviđeno kao mjera očuvanja ili u slučaju eksperimentalnog poribljavanja.”
11
Članak 2. Uredbe br. 717/2014, naslovljen „Definicije”, u stavku 1. određuje:
„Za potrebe ove Uredbe primjenjuju se sljedeće definicije:
(a)
‚poduzetnici u sektoru ribarstva i akvakulture’ znači poduzetnici koji djeluju u proizvodnji, preradi i stavljanju na tržište proizvoda ribarstva i akvakulture;
(b)
‚proizvodi ribarstva i akvakulture’ znači proizvodi koji su određeni u članku 5. točkama (a) i (b) Uredbe (EU) br. 1379/2013;
(c)
‚prerada i stavljanje na tržište’ znači sve djelatnosti, uključujući rukovanje, obradu, proizvodnju i distribuciju, koje se obavljaju od trenutka istovara ili ulova do faze konačnog proizvoda.”
12
Članak 3. Uredbe br. 717/2014, naslovljen „De minimis potpore”, u stavku 1. određuje:
„Ako mjere potpore ispunj[ava]ju uvjete predviđene ovom Uredbom, smatra se da ne ispunj[ava]ju sve kriterije iz članka 107. stavka 1. Ugovora te se stoga izuzimaju od obveze prijave iz članka 108. stavka 3. Ugovora.”
Talijansko pravo
13
U članku 46. stavku 7. Decreto‑leggea n. 50 – Disposizioni urgenti in materia finanziaria, iniziative a favore degli enti territoriali, ulteriori interventi per le zone colpite da eventi sismici e misure per lo sviluppo (Uredba sa zakonskom snagom br. 50 o hitnim odredbama u području financija, inicijativama u korist lokalnih tijela, dodatnim inicijativama u korist područja pogođenih potresima i razvojnim mjerama) od 24. travnja 2017. (GURI br. 95 od 24. travnja 2017., u daljnjem tekstu: Uredba sa zakonskom snagom br. 50/2017) navodi se:
„Porezne olakšice iz ovog članka priznaju se na temelju i u granicama utvrđenima u Uredbi [br. 1407/2013] i Uredbi [br. 1408/2013].”
Glavni postupak i prethodna pitanja
14
Nakon potresa koji su pogodili središnju Italiju 2016. godine, Uredbom sa zakonskom snagom br. 50/2017 uvedene su porezne olakšice u korist određenih poduzetnika koji posluju u područjima pogođenima tim potresima. Konkretno, u članku 46. stavku 7. te uredbe sa zakonskom snagom određuje se da se navedene olakšice priznaju na temelju i u granicama utvrđenima u uredbama br. 1407/2013 i 1408/2013.
15
Granchio Blu je društvo osnovano na temelju talijanskog prava koje obavlja djelatnost maloprodaje ribe, rakova i mekušaca u supermarketu koji se nalazi na jednom od tih područja.
16
Tom su društvu na temelju Uredbe sa zakonskom snagom br. 50/2017 priznate porezne olakšice za 2017. i 2019.
17
Međutim, te su olakšice ukinute dvjema ministarskim uredbama od 11. siječnja 2023., navodeći u bitnome da društvo Granchio Blu obavlja gospodarsku djelatnost koja nije obuhvaćena područjem primjene uredbi 1407/2013 i 1408/2013 te da stoga ne ispunjava uvjete za korištenje navedenih olakšica.
18
U tom smislu, Ministarstvo za poduzetnike i Made in Italy utvrdilo je da su gospodarske djelatnosti koje spadaju u sektor proizvodnje, prerade i stavljanja na tržište proizvoda ribarstva i akvakulture, uključujući maloprodaju takvih proizvoda, obuhvaćene područjem primjene Uredbe br. 717/2014.
19
Društvo Granchio Blu podnijelo je Tribunaleu amministrativo regionale per le Marche (Okružni upravni sud za Marche, Italija) tužbu za poništenje ministarskih uredbi o ukidanju poreznih olakšica koje je to društvo koristilo. Presudom od 6. listopada 2023. navedeni je sud odbio tu tužbu.
20
Društvo Granchio Blu protiv te je presude podnijelo žalbu Consigliu di Stato (Državno vijeće, Italija), sudu koji je uputio zahtjev.
21
Prema mišljenju društva Granchio Blu, Tribunale amministrativo regionale per le Marche (Okružni upravni sud za Marche) pogrešno je utvrdio da je djelatnost maloprodaje proizvoda ribarstva i akvakulture, kao poslovna djelatnost, sama po sebi obuhvaćena pojmom „prerada i stavljanje na tržište” proizvoda ribarstva i akvakulture u smislu članka 2. stavka 1. točke (c) Uredbe br. 717/2014, s obzirom na to da taj pojam po njegovu mišljenju ne uključuje prodaju na malo tih proizvoda krajnjim potrošačima.
22
U tom kontekstu sud koji je uputio zahtjev pita se je li maloprodaja ribe, rakova i mekušaca obuhvaćena pojmom „prerada i stavljanje na tržište” proizvoda ribarstva i akvakulture u smislu te odredbe. Ako bi se ta djelatnost smatrala dijelom sektora ribarstva i akvakulture, društvo Granchio Blu ne bi moglo koristiti porezne olakšice iz članka 46. stavka 7. Uredbe sa zakonskom snagom br. 50/2017. S druge strane, ako bi se utvrdilo da navedena djelatnost ne spada u taj sektor i da samim time nije isključena iz područja primjene uredbi br. 1407/2013 i 1408/2013, društvo Granchio Blu moglo bi ispunjavati uvjete za korištenje tih olakšica.
23
U tim je okolnostima Consiglio di Stato (Državno vijeće) odlučio prekinuti postupak i uputiti Sudu sljedeća prethodna pitanja:
„1.
Je li u definiciju izraza ‚prerada i stavljanje na tržište’ iz članka 2. točke (c) Uredbe br. 717/2014 uključena i djelatnost maloprodaje proizvoda ribarstva i akvakulture te je li eventualno isključenje [te djelatnosti] iz područja primjene Uredbe br. 717/2014, koje se temelji na tekstu te odredbe, u skladu s tekstom članka 5. točaka (d) i (g) Uredbe br. 1379/2013 kojim se samostalno definira maloprodaja u okviru zajedničkog uređenja tržištâ proizvoda ribarstva i akvakulture, ili pak to isključenje nije u skladu s općim propisom u sektoru ribarstva s obzirom na to da Uredba br. 1379/2013 u svakom slučaju sadržava definiciju maloprodaje prema kojoj ona spada u djelatnosti sektora ribarstva (sud koji upućuje zahtjev sklon je zaključku da je isključenje u skladu s njime)?
2.
Primjenjuje li se Uredba br. 717/2014 u konačnici na djelatnost maloprodaje proizvoda ribarstva i akvakulture […] zbog povezanosti maloprodaje sa sektorom ribarstva ili zbog činjenice da između njih ne postoji jasna razlika (sud koji upućuje zahtjev sklon je dati prednost potonjem stajalištu, što vodi isključenju djelatnosti maloprodaje iz područja primjene Uredbe br. 717/2014)?
3.
Protivi li se pravu Unije nacionalno zakonodavstvo koje omogućuje dodjelu de minimis potpora poduzetnicima koji obavljaju djelatnost maloprodaje proizvoda ribarstva i akvakulture i ispunjavaju uvjete za olakšice jer se razlikuju od poduzetnika u sektoru industrijskog ribarstva i jer su uključeni u urbanu slobodnu zonu osnovanu nakon potresa koji je pogodio središnji dio Italije?”
O prethodnim pitanjima
Prvo i drugo pitanje
24
Svojim prvim i drugim pitanjem, koja valja ispitati zajedno, sud koji je uputio zahtjev u bitnome pita treba li pojam „prerada i stavljanje na tržište” proizvoda ribarstva i akvakulture u smislu članka 2. stavka 1. točke (c) Uredbe br. 717/2014 u vezi s člankom 5. točkama (d) i (g) Uredbe br. 1379/2013 tumačiti na način da je djelatnost maloprodaje proizvoda ribarstva i akvakulture obuhvaćena tim pojmom, a samim time i područjem primjene Uredbe br. 717/2014.
25
Uvodno treba istaknuti da je na državama članicama da odluče je li potrebno dodijeliti de minimis potpore određenim poduzetnicima ili sektorima djelatnosti, pod uvjetom da poštuju pravila Unije u tom području. U konkretnom slučaju, donoseći Uredbu sa zakonskom snagom br. 50/2017, Talijanska Republika je nakon potresa koji su pogodili središnji dio Italije 2016. odlučila dodijeliti de minimis potpore samo poduzetnicima obuhvaćenima područjem primjene uredbi br. 1407/2013 i 1408/2013.
26
U tom kontekstu treba napomenuti da Uredba br. 1407/2013 ima za cilj omogućiti, u slučaju državnih potpora čiji je iznos ograničen (de minimis), odstupanje od pravila da prije provedbe o svakoj potpori treba obavijestiti Europsku komisiju (vidjeti u tom smislu presudu od 28. listopada 2020., INAIL, C‑608/19, EU:C:2020:865, t. 26.).
27
Članak 1. stavak 1. točka (a) te uredbe isključuje iz njezina područja primjene „potpore koje se dodjeljuju poduzetnicima koji djeluju u sektorima ribarstva i akvakulture, kako je obuhvaćeno Uredbom [br. 104/2000]”, pri čemu se precizira da je ta uredba stavljena izvan snage Uredbom br. 1379/2013 u čijem je članku 46. precizirano da će se upućivanja na prvonavedenu uredbu smatrati upućivanjima na drugonavedenu uredbu.
28
To se isključenje objašnjava činjenicom da je, kao što je to vidljivo iz uvodne izjave 6. Uredbe br. 1407/2013, sektor ribarstva i akvakulture uređen posebnim odredbama koje se na njega primjenjuju kao i postojanjem rizika da bi iznosi potpore koji su ispod gornje granice utvrđene tom uredbom svejedno mogli ispunjavati kriterije iz članka 107. stavka 1. UFEU‑a.
29
„Sektor ribarstva i akvakulture” se pak u članku 5. točki (d) Uredbe br. 1379/2013 definira kao sektor gospodarstva koji „obuhvaća sve aktivnosti proizvodnje, prerade i trženja proizvoda ribarstva ili akvakulture”.
30
Budući da se sud koji je uputio zahtjev pita je li maloprodaja proizvoda ribarstva i akvakulture obuhvaćena pojmom „stavljanje na tržište” takvih proizvoda u smislu članka 5. točke (d) Uredbe br. 1379/2013, pojmom koji se ne definira u toj uredbi, treba podsjetiti na to da, na temelju ustaljene sudske prakse, značenje i doseg izraza za koje u pravu Unije ne postoji nikakva definicija treba odrediti u skladu s njihovim uobičajenim smislom u svakodnevnom jeziku, uzimajući pritom u obzir kontekst u kojem se koriste i ciljeve propisa kojeg su dio (presuda od 13. lipnja 2024., A GmbH & Co. KG, C‑104/23, EU:C:2024:504, t. 41. i navedena sudska praksa).
31
S tim u vezi treba prije svega istaknuti da prema svojem uobičajenom smislu u svakodnevnom jeziku, izraz „stavljanje na tržište”, kada uz njega ne stoji nikakvo pojašnjenje, generalno označava sve djelatnosti koje se obavljaju nakon proizvodnje i prerade proizvoda sve do njihove prodaje krajnjem potrošaču, uključujući i prodaju takvih proizvoda na malo.
32
Nadalje, kada je riječ o kontekstu u kojem se taj izraz koristi, treba istaknuti da Uredba br. 1379/2013 također uređuje „osigura[vanje] dostupnost[i] na tržištu”, „stavljanje na tržište” i „maloprodaju” takvih proizvoda, kao što je vidljivo iz članka 5. točaka (e), (f) i (g) te uredbe. Iz navedenog slijedi da su „poduzetnic[i] koji djeluju u sektorima ribarstva i akvakulture, na koje se primjenjuje Uredba br. [1379/2013]” u smislu članka 1. stavka 1. točke (a) Uredbe br. 1407/2013, isto tako oni koji među ostalim posluju u „maloprodaji” proizvoda ribarstva i akvakulture.
33
Konačno, iz članka 1. Uredbe br. 1379/2013 u vezi s njezinom uvodnom izjavom 29. razvidno je da cilj koji se želi postići tom uredbom jest uspostava ZUT‑a u sektoru proizvoda ribarstva i akvakulture. Međutim, taj bi cilj bio doveden u pitanje ako bi određene faze u distribucijskom lancu proizvoda ribarstva i akvakulture, to jest maloprodaja takvih proizvoda, bile isključene iz tog ZUT‑a.
34
U tim okolnostima valja zaključiti da „sektor ribarstva i akvakulture” u smislu Uredbe br. 1379/2013 obuhvaća stavljanje na tržište proizvoda ribarstva i akvakulture, kako na veliko tako i na malo.
35
Iz navedenog slijedi da poduzetnici čija se djelatnost sastoji od stavljanja na tržište takvih proizvoda, uključujući maloprodaju, nisu obuhvaćeni područjem primjene Uredbe br. 1407/2013 na temelju njezina članka 1. stavka 1. točke (a).
36
Na te se poduzetnike ne primjenjuje ni Uredba br. 1408/2013, u čijem se članku 1., naslovljenom „Područje primjene”, navodi da se ona primjenjuje na potpore koje se dodjeljuju poduzetnicima koji obavljaju djelatnosti u sektoru primarne proizvodnje poljoprivrednih proizvoda.
37
S druge strane treba precizirati da su poduzetnici koji posluju u sektorima ribarstva i akvakulture obuhvaćeni područjem primjene Uredbe br. 717/2014 kojom se utvrđuju posebna pravila o de minimis potporama koja se primjenjuju na taj sektor.
38
Naime, člankom 1. stavkom 1. te uredbe utvrđuje se njezino područje primjene precizirajući da se ona primjenjuje na potpore koje se dodjeljuju „poduzetnicima u sektoru ribarstva i akvakulture”, uz iznimku onih koji se izričito nabrajaju u toj istoj odredbi (vidjeti u tom smislu presudu od 27. siječnja 2022., Sātiņi‑S, C‑238/20, EU:C:2022:57, t. 55.). Međutim, nijedan od potonjih ne odnosi se na „maloprodaju”.
39
Članak 2. stavak 1. točka (a) navedene uredbe definira „poduzetnike u sektoru ribarstva i akvakulture” kao poduzetnike koji se bave „proizvodnjom, preradom i stavljanjem na tržište proizvoda ribarstva i akvakulture”, pri čemu ne utvrđuje nikakvo ograničenje u pogledu vrste dotičnog stavljanja na tržište.
40
Nadalje, prema odredbama članka 2. stavka 1. točke (c) iste uredbe, pojam „prerada i stavljanje na tržište” definira se kao „sve djelatnosti, uključujući rukovanje, obradu, proizvodnju i distribuciju, koje se obavljaju od trenutka istovara ili ulova do faze konačnog proizvoda”.
41
Budući da maloprodaja predstavlja zadnju fazu distribucije proizvoda ribarstva i akvakulture, koja nastupa u „faz[i] konačnog proizvoda” u lancu snabdijevanja, treba smatrati da je ta vrsta trgovine obuhvaćena područjem primjene Uredbe br. 717/2014.
42
Imajući u vidu navedena razmatranja, na prvo i drugo pitanje valja odgovoriti tako da pojam „prerada i stavljanje na tržište” proizvoda ribarstva i akvakulture u smislu članka 2. stavka 1. točke (c) Uredbe br. 717/2014 u vezi s člankom 5. točkama (d) i (g) Uredbe br. 1379/2013 treba tumačiti na način da je djelatnost maloprodaje proizvoda ribarstva i akvakulture obuhvaćena tim pojmom, a samim time i područjem primjene Uredbe br. 717/2014.
Treće pitanje
43
Svojim trećim pitanjem sud koji je uputio zahtjev u bitnome pita treba li pravo Unije tumačiti na način da mu se protivi nacionalni propis koji omogućuje dodjelu de minimis potpora poduzetnicima u maloprodaji proizvoda ribarstva i akvakulture, koji ispunjavaju uvjete za korištenje takvih potpora, jer se razlikuju od poduzetnika u sektoru industrijskog ribarstva i jer se nalaze u urbanoj slobodnoj zoni osnovanoj s ciljem otklanjanja gospodarskih posljedica potresa.
44
Prema ustaljenoj sudskoj praksi Suda, smisao prethodnog postupka nije davanje savjetodavnih mišljenja o općenitim ili hipotetskim pitanjima, već stvarna potreba za učinkovitim rješavanjem spora (presuda od 22. siječnja 2026., Herchoski, C‑902/24, EU:C:2026:42, t. 48. i navedena sudska praksa).
45
S tim u vezi treba podsjetiti na to da, kao što proizlazi iz točaka 14. i 22. ove presude, prema članku 46. stavku 7. Uredbe sa zakonskom snagom br. 50/2017, porezne se olakšice u korist određenih poduzetnika koji posluju u područjima pogođenima potresima priznaju na temelju i u granicama utvrđenima uredbama br. 1407/2013 i 1408/2013.
46
Međutim, kao što je vidljivo iz odgovora na prvo i drugo pitanje, maloprodaja proizvoda ribarstva i akvakulture obuhvaćena je područjem primjene Uredbe br. 717/2014, a ne područjima primjene uredbi br. 1407/2013 i 1408/2013.
47
U tim okolnostima, budući da se sud koji je uputio zahtjev nije pozvao ni na jedan drugi nacionalni propis koji bi upućivao na to da je Talijanska Republika odlučila dodijeliti de minimis potpore o kojima je riječ u glavnom postupku na temelju i u granicama utvrđenima u Uredbi br. 717/2014, treba zaključiti da bi odgovaranje na treće pitanje u tim okolnostima očito podrazumijevalo davanje savjetodavnog mišljenja o hipotetskom pitanju, što je u suprotnosti sa zadaćom koja je Sudu povjerena u okviru pravosudne suradnje uspostavljene člankom 267. UFEU‑a (vidjeti u tom smislu presudu od 22. veljače 2022., Stichting Rookpreventie Jeugd i dr., C‑160/20, EU:C:2022:101, t. 84.).
48
Treće pitanje stoga nije dopušteno.
Troškovi
49
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Općem sudu, koji nisu troškovi spomenutih stranaka, ne nadoknađuju se.
Slijedom navedenog, Sud (deveto vijeće) odlučuje:
Pojam „prerada i stavljanje na tržište” proizvoda ribarstva i akvakulture, u smislu članka 2. stavka 1. točke (c) Uredbe Komisije (EU) br. 717/2014 od 27. lipnja 2014. o primjeni članaka 107. i 108. Ugovora o funkcioniranju Europske unije na de minimis potpore u sektoru ribarstva i akvakulture u vezi s člankom 5. točkama (d) i (g) Uredbe (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 1184/2006 i (EZ) br. 1224/2009 i stavljanju izvan snage Uredbe Vijeća (EZ) br. 104/2000, treba tumačiti na način da je djelatnost maloprodaje proizvoda ribarstva i akvakulture obuhvaćena tim pojmom, a samim time i područjem primjene Uredbe br. 717/2014.
Potpisi
(
*1
)	Jezik postupka: talijanski